SPRÁVA KOMISIE EURÓPSKEMU PARLAMENTU A RADE

o vykonávaní a výsledkoch programu Pericles na ochranu eura proti falšovaniu v roku 2014

1. Všeobecne

Program „Pericles 2020“ je výmenný, pomocný a školiaci program na ochranu eura proti falšovaniu, ktorý nahrádza program Pericles zriadený v roku 2001 s pôsobnosťou v období rokov 2002 – 2013. Program bol zriadený nariadením Európskeho parlamentu a Rady (EÚ) č. 331/2014/EÚ z 11. marca 2014. Týmto nariadením sa stanovuje trvanie programu do 31. decembra 2020. Podľa článku 13 ods. 3 uvedeného nariadenia sa vyžaduje, aby Komisia každoročne poskytovala Európskemu parlamentu a Rade informácie o výsledkoch programu. Táto správa sa vzťahuje na uvedenú požiadavku za rok 2014.

Program „Pericles 2020“ obsahuje v porovnaní s predchádzajúcim programom niekoľko dodatočných prvkov. Po prvé, článok 8 ods. 2 písm. c) uvedeného nariadenia obsahuje ako dodatočnú oprávnenú činnosť nákup zariadení, ktoré majú používať orgány špecializované na boj proti falšovaniu na ochranu eura proti falšovaniu. Po druhé, zjednodušil sa systém oprávnených nákladov. Okrem toho je v článku 10 nariadenia stanovená miera spolufinancovania grantov vo výške 75 %, avšak vo výnimočných a náležite odôvodnených prípadoch vymedzených v ročnom pracovnom programe je umožnené navýšiť ju do maximálnej výšky 90 % oprávnených nákladov. Okrem toho bolo v rámci programu „Pericles 2020“ posilnené monitorovanie a hodnotenie.

2.Vykonávanie programu a výsledky akcií programu Pericles, na ktoré boli v roku 2014 viazané finančné prostriedky

Ročný rozpočet na vykonávanie programu „Pericles 2020“ na rok 2014 bol stanovený vo výške 924 200 EUR a financovaný z rozpočtového riadku 24 03 01 všeobecného rozpočtu Európskej únie na rok 2014. V roku 2014 dosiahli viazané finančné prostriedky výšku 878 517 EUR.

Vykonávanie programu odrážalo záväzok členských štátov ochraňovať euro proti falšovaniu. Diskusie o viacročnej stratégii, ktoré sa konali v rámci zasadnutí expertnej skupiny proti falšovaniu eura, umožnili využiť na viazanie finančných prostriedkov 95 % celkového rozpočtu v roku 2014.

Z programu sa v roku 2014 financovalo desať projektov, z ktorých šesť pochádzalo od príslušných orgánov členských štátov eurozóny a štyri iniciovala Komisia. V roku 2014 sa vykonali tri akcie, zatiaľ čo sedem akcií sa vykonáva alebo bude vykonávať v roku 2015. V roku 2014 žiadatelia o program predstavovali tri členské štáty, a to Taliansko, Francúzsko a Španielsko. To odráža skutočnosť, že prostriedky z programu Pericles najčastejšie využívajú krajiny najviac zasiahnuté falšovaním eura. Nariadenie, ktorým by sa malo rozšíriť uplatňovanie program „Pericles 2020“ na členské štáty mimo eurozóny, je v procese prijímania zákonodarcom EÚ. Preto bol program v roku 2014 uplatňovaný len na členské štáty eurozóny.

Graf I a graf II: Počet akcií v jednotlivých členských štátoch (granty a verejné obstarávania v roku 2014)

a druh akcie

Akcie, na ktoré boli v roku 2014 viazané finančné prostriedky, predstavovali tri semináre, tri technické školenia, dve výmeny zamestnancov a dve štúdie.

Tieto akcie sa uskutočnili v EÚ aj mimo nej, a to v závislosti od špecifických potrieb na ochranu eura proti falšovaniu. Vykonávaním akcií zahŕňajúcich obzvlášť citlivé regióny sveta sa už od vzniku programu Pericles upevňoval jeho regionálny prístup. Špecifickými oblasťami záujmu boli v roku 2014 Latinská Amerika (Čile a Kolumbia), juhovýchodná Európa (Albánsko a Turecko) a stredozemský región.

Nasledujúce grafy poskytujú prehľad o pôvode a odborných skúsenostiach účastníkov programu „Pericles 2020“:

Graf III a graf IV: Pôvod účastníkov a odborné skúsenosti účastníkov